b'\n_START_ARTICLE_\nFrans Floris\n_START_PARAGRAPH_\nFransas Florisas (ol. Frans Floris, apie 1516\xe2\x88\x921520\xc2\xa0m., Antverpenas\xc2\xa0\xe2\x80\x93 1570\xc2\xa0m. spalio 1 d., ten pat)\xc2\xa0\xe2\x80\x93 XVI a. flamand\xc5\xb3 renesanso tapytojas, pie\xc5\xa1\xc4\x97jas, grafikas.\n_START_SECTION_\nBiografija\n_START_PARAGRAPH_\nFransas Florisas, dar vadinamas \xe2\x80\x9evyresniuoju\xe2\x80\x9c, gim\xc4\x97 Antverpene, meninink\xc5\xb3 \xc5\xa1eimoje. Sp\xc4\x97jami gimimo metai yra apie 1516 \xe2\x88\x92 1520 m. Jo vyresnis brolis Kornelis Florisas tapo garsiu skulptoriumi. Fransas Florisas 1539-40 m. buvo registruotas Antverpeno \xc5\xa0v. Luko gildijoje. Apie 1541-42 m. jis keliavo \xc4\xaf Italij\xc4\x85, lank\xc4\x97si Romoje. Italijoje pie\xc5\xa1\xc4\x97 antikini\xc5\xb3 architekt\xc5\xabros liekan\xc5\xb3 eskizus, buvo \xc4\xaftakotas Mikeland\xc5\xbeelo fresk\xc5\xb3 Siksto koply\xc4\x8dioje ir Rafaelio Vatikano lod\xc5\xbeijos dekoro. Fransas Florisas gr\xc4\xaf\xc5\xbeo \xc4\xaf Antverpen\xc4\x85 1547 m. pabaigoje ir \xc4\xafk\xc5\xabr\xc4\x97 savo dirbtuves. Ankstyviausias \xc5\xbeinomas jo darbas datuojamas 1547 m. Fransas Florisas tapo populiariu Antverpeno dailininku. Jis k\xc5\xabr\xc4\x97 religinius, mitologinius, alegorinius paveikslus, \xc5\xbeenkliai \xc4\xaftakotus itali\xc5\xa1ko stiliaus. Nuo ma\xc5\xbedaug 1560 m. jo k\xc5\xabryba tapo labiau manieristine. Franso Floriso dirbtuv\xc4\x97je mok\xc4\x97si daug b\xc5\xabsim\xc5\xb3 Flandrijos dailinink\xc5\xb3. Pasak Karel van Mander, j\xc5\xb3 buvo iki 120. Fransas Florisas su mokiniais daug prisid\xc4\x97jo i\xc5\xa1populiarinant ital\xc5\xb3 renesanso stili\xc5\xb3 Flandrijoje. Fransas Florisas mir\xc4\x97 1570 m. spalio 1 d. Antverpene. Daug jo religini\xc5\xb3 darb\xc5\xb3 pra\xc5\xbeuvo 1566 m. protestant\xc5\xb3 suorganizuotose religini\xc5\xb3 k\xc5\xabrini\xc5\xb3 naikinimo akcijose. Franso Floriso \xc5\xbeymesniais mokiniais buvo Marten de Vos, Lucas de Heere, Frans Pourbus.'